స్టోయిసిజం

స్టోయిసిజం అనేది సా.పూ 3వ శతాబ్దంలో పురాతన గ్రీసు దేశంలో ఏథెన్స్ నగరంలో ఆవిర్భవించిన తత్వశాస్త్ర భావన. జెనో ఆఫ్ సిటియం దీనికి ఆద్యుడు. ఈ భావనలు ప్రాచుర్యంలోకి తెచ్చిన వారిని స్టోయిక్స్ అని అంటారు.

ఈ భావన ప్రకారం ధర్మంతో (virtue) కూడిన జీవితమే మానవునికి ఉత్తమైన మార్గం. వేరే భౌతిక సంపత్తులైన ఆరోగ్యం, సంపద, సుఖం మొదలైనవి మంచివీ కాదు, చెడ్డవీ కాదు.Sharpe, Matthew. "Stoic Virtue Ethics ." Handbook of Virtue Ethics, 2013, 28–41.

స్టోయిసిజం పురాతన గ్రీకు, రోమన్ సామ్రాజ్యాలలో సా. శ 3 వ శతాబ్దం వరకూ పరిఢవిల్లింది. దీనిని అనుసరించిన వారిలో మార్కస్ ఓరీలియస్ (Marcus Aurelius) చక్రవర్తి ముఖ్యుడు. సా. శ 4 వ శతాబ్దంలో క్రైస్తవం రాజ్యమతం అయినప్పటి నుంచి దీని ప్రాబల్యం తగ్గిపోయింది. అయితే సాంస్కృతిక పునరుజ్జీవన కాలం నుంచి నియో స్టోయిసిజం పేరుతోనూ, ప్రస్తుతం ఆధునిక స్టోయిసిజం పేరుతోనూ పునరుత్తేజం పొందింది.

స్టోయిసిజం విధ్వంసక భావోద్వేగాలను అధిగమించేందుకు స్వీయ-నియంత్రణ, ధైర్యాన్ని అభివృద్ధి చేసుకోమని బోధిస్తుంది. విశ్వభావనను అర్థం చేసుకోవడానికి స్పష్టమైన, నిష్పాక్షికమైన ఆలోచనాపరుడిగా మారమని ఈ తత్వం బోధిస్తుంది. ఈ తత్వం ప్రకారం మానవులంతా ఒకే విశ్వాత్మ నుంచి ఉద్భవించిన వారే కాబట్టి వాళ్ళందరూ సౌభ్రాతృత్వంలో మెలగాలి, ఒకరికొకరు సహాయం చేసుకునేందుకు సిద్ధంగా ఉండాలి. సాంఘిక సంబంధాల్లో హోదా, ఆస్తులు మొదలైనవి అడ్డు కాకూడదని కూడా ఈ తత్వం బోధిస్తుంది.

 పేరు 
స్టోయిసిజాన్ని మొదట్లో ఈ భావనకు ఆద్యుడైన జెనో పేరు మీదుగా జెనోనిజం అనేవారు. అయితే కొద్ది కాలంలోనే ఆ పేరును మార్చేశారు, ఎందుకంటే ఈ తత్వశాస్త్రాన్ని అనుసరించే వారు ఆ వ్యవస్థకు పుట్టించిన వారితో సహా ఎవరైనా సంపూర్ణమైన వ్యక్తులు కాదని నమ్ముతారు. అలాగే తమ తత్వం కొంతమంది వ్యక్తులు స్థాపించిన సాంప్రదాయంగా మిగిలిపోకూడదని భావించారు.

ఈ స్టోయిసిజం అనే పదం స్టోవా పికీలే (Stoa Poikile) అనే గ్రీకు పదం నుంచి వచ్చింది. ఈ పదానికి అర్థం స్తంభాలతో ఏర్పాటు చేసిన వసారా లాంటిది. ఇది పురాతన ఏథెన్స్ లో అగోరా అనే స్థలంలో ఉంది. ఇక్కడ జెనో, అతని అనుచరులు కూడి తమ భావనలు పంచుకుంటూ చర్చలు చేసేవారు. స్టోయిసిజాన్ని అనుసరించేవారిని స్టోయిక్స్ అని వ్యవహరిస్తారు.

 తాత్విక వ్యవస్థ 
అన్ని పురాతన తత్వశాస్త్రపు సిద్ధాంతాల కన్నా స్టోయిసిజం పూర్తిగా క్రమబద్ధంగా ఉందని ప్రకటించుకున్నది. తత్వశాస్త్రం అంటే సత్ప్రవర్తనతో కూడిన ధార్మిక జీవితాన్ని గడపడమేనని స్టోయిక్స్ విశ్వసించారు. ఈ ధార్మిక విధానం, తర్కం, అందరూ ఒకటేననే అద్వైత భావన, సహజమైన నైతిక నియమాల ద్వారా నిర్మితమైనది.Aetius, Stoicorum Veterum Fragmenta, 2.35 ఇది ఆలోచనాత్మకమైన జీవితాన్ని గడపడానికి ముఖ్యమైనది. అవన్నీ పెద్ద తాత్విక సంభాషణలో భాగం. స్టోయిక్స్ నైతికతకు పెద్దపీట వేశారు. తర్కం గురించి వారి ఆలోచనలు తరువాతి తత్వవేత్తలలో మంచి ఆసక్తిని రేకెత్తించాయి.

విధ్వంసకర భావాలను అరికట్టేందుకు స్వీయ నియంత్రణే ప్రధానమని స్టోయిసిజం విశ్వసిస్తుంది.

 మూలాలు 

వర్గం:తత్వశాస్త్రం